Plenul Parlamentului European a aprobat miercuri prioritățile bugetare pentru anul viitor coordonate și susținute de negociatorul-șef al legislativului european pentru bugetul UE, eurodeputatul român Victor Negrescu, potrivit unui comunicat.
Prioritățile negociate de europarlamentarul social-democrat au fost adoptate cu 380 de voturi pentru din 582 de eurodeputați prezenți.
Potrivit lui Negrescu, rezultatul este o reușită importantă pentru Uniunea Europeană și România.
Un element important al documentului aprobat de legislativul european este legat de criteriul social în propunerile de finanțare și legislative, ceea ce ar permite României să primească un sprijin suplimentar pentru reducerea disparităților cu celelalte state membre.
"Subliniez faptul că pentru România sunt de interes solicitările făcute de Parlamentul European pentru includerea finanțării pentru aderarea completă a țării noastre la zona de liberă circulație, sprijinirea transferului pensiilor și a beneficiilor sociale dobândite de români în afara țării, crearea unui Plan European pentru Educație din care să finanțăm învățământul și formarea continuă sau realocarea fondurilor europene necheltuite către beneficiarii care au demonstrat capacitate de absorbție. Nu în ultimul rând, sunt bucuros de sprijinul primit din partea colegilor mei pentru suplimentarea fondurilor pentru sănătate în vederea creării unui program prin care tratamentele și aparatura medicală de ultimă generație să ajungă în toate statele membre pentru a asigura servicii de calitate pentru toți pacienții europeni. Un element important al documentului aprobat de legislativul european este legat de dimensiunea transversală a criteriului social, ceea ce poate permite României ca pe viitor să primească un sprijin suplimentar pentru reducerea disparităților cu celelalte state membre. Nu în ultimul rând, am reușit includerea unor referințe puternice la sprijinul necesar pentru dezvoltarea mediului rural, sprijinirea fermierilor, dar și a producției în Uniunea Europeană", a mai adăugat Victor Negrescu.
După votul din plenul Parlamentului European, se așteaptă ca Comisia Europeană să prezinte propunerea sa pentru bugetul pentru 2025 înainte de vara anului 2024. Bugetul pentru anul viitor trebuie să fie convenit între Consiliu și Parlament până la sfârșitul acestui an.
Consiliul Uniunii Europene și-a stabilit deja orientările pentru bugetul din 2025, considerând că acesta ar trebui să fie realist, în conformitate cu nevoile reale, să asigure o bugetare prudentă și să lase suficiente marje în cadrul plafoanelor cadrului financiar multianual (CFM) pentru a face față unor circumstanțe neprevăzute și pentru a aborda provocările Uniunii.
În ceea ce privește orientările bugetare adoptate sub ghidajul negociatorului-șef Victor Negrescu, acestea reprezintă primul document pe care Parlamentul îl produce în timpul procedurii bugetare anuale. Acesta stabilește linia pe care Parlamentul se așteaptă să o urmeze Comisia atunci când își elaborează propunerea de buget. Mai mult de 90% din bugetul UE este destinat cetățenilor, regiunilor, orașelor, agricultorilor și întreprinderilor.